|  |
| --- |
| **Consulta pública prèvia a l’elaboració del Projecte d’Ordre per la qual es revisen i s’amplien les zones vulnerables en relació amb la contaminació per nitrats procedents de fonts agràries i s’apliquen les mesures del programa d’actuació a les zones vulnerables** |
| **1. Problemes que es pretenen solucionar** |
| La contaminació de les aigües superficials i subterrànies per l’ús de fertilitzats nitrogenats es manifesta en un augment o una tendència a l’augment de la concentració de nitrats en les esmentades aigües per sobre de la establerta a l’article 3.2 Reial decret 47/2022, de 18 de gener, sobre la protecció de les aigües contra la contaminació difosa produït per nitrats procedents de fonts agràries. Aquest augment o la tendència a l’augment resulta de les dades obtingudes de les xarxes de control i seguiment de les aigües.  Els problemes que es pretenen resoldre amb aquesta iniciativa són:  - Esmenar la manca de correspondència entre les aigües subterrànies que, d’acord amb els mapes estan afectades per contaminació de nitrats d’origen agrari o que es podrien veure afectades si no s’actua, i les zones vulnerables actualment designades.  - Esmenar la manca de protecció de les aigües superficials i subterrànies que poden haver-se vistes afectades per aquest tipus de contaminació des de la darrera revisió, ja que la iniciativa també permet determinar quines mesures s’apliquen del programa d’actuació.  - Evitar incórrer en un incompliment de de l’article 3.4 de la Directiva 91/676/CEE del Consell, de 12 de desembre de 1991, relativa a la protecció de les aigües contra la contaminació produïda per nitrats procedents de fonts agràries, que imposa la revisió i, si és el cas, l’ampliació de les zones vulnerables. |
| **2. Els objectius que es volen assolir** |
| Els objectius que es volen assolir amb aquesta iniciativa són els següents:  - Aconseguir una adequada protecció de les masses d’aigua superficials i subterrànies i prevenir el seu ulterior deteriorament, especialment davant del repte del canvi climàtic.  - Identificar i designar com a noves zones vulnerables totes les superfícies conegudes de Catalunya, l’escorrentiu de les quals flueix cap a les aigües superficials i subterranis i que contribueixin a la seva contaminació per excés de nitrogen d’origen agrari.  - Determinar quines mesures s’apliquen del programa d’actuació, aprovat pel Decret 153/2019, de 3 de juliol, de gestió de la fertilització del sòl i de les dejeccions ramaderes i d’aprovació del programa d’actuació a les zones vulnerables en relació amb la contaminació per nitrats procedents de fonts agràries.  - Donar compliment a l’article 3.4 de la Directiva 91/676/CEE del Consell, de 12 de desembre de 1991, relativa a la protecció de les aigües contra la contaminació produïda per nitrats procedents de fonts agràries, i a l’article 4.1 del Reial decret 47/2022, de 18 de gener, sobre la protecció de les aigües contra la contaminació difosa produït per nitrats procedents de fonts agràries. Aquest últim precepte disposa que el termini màxim per procedir a la revisió o ampliació de les zones vulnerables és de 3 anys, a comptar des de la publicació dels mapes amb la localització de les aigües afectades per la contaminació ocasionada per nitrats, i en especial pels d’origen agrari. En el BOE núm. 121 de 21 de maig de 2022 es va publicar la Resolució de 9 de maig de 2022, de la Direcció General de l’Aigua, per la qual se publiquen els mapes de les aigües afectades per la contaminació difusa.  L’assoliment d’aquestes fites contribuiria, al seu torn, a complir un dels Objectius de Desenvolupament Sostenible (ODS) que guien la implementació de l’Agenda 2030 de les Nacions Unides per al Desenvolupament Sostenible, aprovada el 25 de setembre del 2015, com és millorar la qualitat de l’aigua mitjançant la reducció de la contaminació (objectiu 6). |
| **3. Les possibles solucions alternatives normatives i no normatives** |
| Les possibles solucions alternatives que es plantegen per donar resposta a la problemàtica detectada són:  a) L’opció de no fer res o mantenir la situació actual. Aquesta solució no donaria solució a la problemàtica plantejada i a més comportaria incórrer en un incompliment de la Directiva  atès que la revisió de les zones vulnerables és un acte degut.  b) Opcions no normatives. No és possible l’opció no normativa atès que, quan aquesta designació de les zones vulnerables es va efectuar per Acord de Govern, el 128/2009, de 28 de juliol perquè es considerava que les referides designacions constituïen un acte d’aplicació de la norma (en aquell moment el Reial decret 261/1996, de 16 de febrer), la sentència del Tribunal Suprem de 3 d’abril de 2017, va confirmar la declaració de nul·litat de l’Acord de Govern i va indicar que la designació s’havia de fer mitjançant una disposició reglamentària, atès que la designació de les zones vulnerables delimitava l’àmbit territorial d’aplicació del programa d’actuació i de les mesures que conté aquest programa.  c) Les opcions normatives. De conformitat amb l’anterior sentencia del Tribunal Suprem la solució ha de ser necessàriament normativa. A més, cal tenir present que la Disposició Addicional sisena del Decret 153/2019, de 3 de juliol, de gestió de la fertilització del sòl i de les dejeccions ramaderes i d’aprovació del programa d’actuació a les zones vulnerables en relació amb la contaminació per nitrats que procedeixen de fonts agràries, estableix en el seu apartat 3 que la revisió, i en el seu cas, modificació o ampliació de les designacions de les zones vulnerables s’ha de dur a terme per ordre conjunta de les persones titulars dels Departaments competents en matèria de medi ambient i agricultura. Per tant, normativament, està definit el rang de la norma ordre, l’única cosa que ha variat és que la referida Ordre en aquest moment no ha de ser a proposta conjunta ja que les competències en matèria de medi ambient i d’aigües estan atribuïdes al Departament d’Acció Climàtica, Alimentació i Agenda Rural per l’article 3.8 del Decret 184/2022, de 10 d’octubre, de denominació i determinació de l'àmbit de competència dels departaments en què s'organitza el Govern i l'Administració de la Generalitat de Catalunya.  Es poden plantejar dues alternatives de caràcter normatiu:  c.1 Aprovar una norma de modificació del vigent Ordre TES/80/2021, de 9 d’abril, per la qual es revisen les zones vulnerables en relació amb la contaminació per nitrats procedents de fonts agràries i s’apliquen mesures del programa d’actuació a les zones vulnerables. Aquesta opció presenta la dificultat que si es limita a substituir l’apartat 2 de l’article 2 per la nova relació, les zones vulnerables declarades en virtut de l’Ordre TES/80/2021, no quedarien recollides en l’annex 20 del Decret 153/2019, que relaciona i manté totes les zones vulnerables declarades fins al moment de l’aprovació de referit Decret, és a dir les existents fins l’any 2019.Tampoc es considera adient aquesta solució perquè trenca el tracte successiu de les revisions de declaracions de zones vulnerables efectuades que venen imposades amb caràcter periòdic per la normativa.  c.2 Aprovar una nova Odre que: a) disposi que la declaració de que les zones vulnerables recollides en l’annex 20 del Decret 153/2019 i les contingudes en l’article 2.2 de l’Ordre TES/80/2021 mantenen aquesta condició, b) declari les noves zones vulnerables, c) estableix la pertinença de les zones vulnerables a la zona vulnerable A o B i les mesures que s’apliquen del programa d’actuació, tal i com preveu la Disposició addicional sisena de decret 153/2019 i d) determini les mesures aplicables del programa d’actuació a les noves zones. |
| **4. Impactes més rellevants de les diferents opcions considerades** |
| 1. **L’impacte sobre l’Administració de la Generalitat.**   Des d’un punt de vista organitzatiu, de personal i pressupostari, cap de les opcions plantejades no suposa cap impacte significatiu en l’Administració de la Generalitat, ja que l’elaboració i aprovació d’aquesta revisió, la realització dels controls i l’establiment del programa d’actuació són assumides pels mitjans personals i materials que ja s’estan invertint en la realització d’aquestes tasques que, com s’ha assenyalat, son tasques degudes en virtut dels articles 4, 6 i 9 del Reial Decret 47/2022. En definitiva, és un deure que ha de ser complert en qualsevol dels casos per la Generalitat. Adoptar una o altra opció no implica un increment o una disminució en les despeses ni la necessitat de modificar l’actual organització d’aquesta Administració.  En canvi, l’opció de no fer res, en quant constituiria un incompliment de les obligacions que incumbeixen a les autoritats nacionals, en virtut de l’article 3.4 de la Directiva 91/676, podria donar lloc a incórrer en responsabilitat per infracció del dret comunitari i que l’Estat repercutís la corresponent sanció a la Generalitat, de conformitat amb el Reial Decret 515/2013 de 5 de juliol, pe qual es regulen els criteris i el procediment per determinar i repercutir les responsabilitats per incompliment del Dret de la Unió Europea.     1. **L’impacte sobre les administracions locals, tenint en compte la seva dimensió i el règim especial de Barcelona.**   Cap de les opcions proposades impacten sobre l’àmbit competencial de l’ajuntament de Barcelona, ni el seu regim especial, regulat per la Llei 1/2006,de 13 de març, ja que no hi ha dins del seu àmbit aigües afectades per aquest tipus de contaminació.  En canvi, sí hi ha impacte sobre les competències dels ens locals atès que la proposta normativa comporta la delimitació de l’àmbit territorial d’aplicació de les mesures contingudes en el Programa d’actuació. Les mesures del programa que calgui aplicar a les noves zones vulnerables estan establertes en el Decret 153/2019. Especial rellevància tenen les limitacions a la implantació de noves explotacions ramaderes en zona vulnerable o ampliació de les existents establertes a l’article 54 del Decret 153/2019. També les limitacions a la densitat ramadera aplicables a les zones vulnerables amb un índex de càrrega ramadera (ICR) superior a 1,2 que estableix el Decret Llei 17/2021, de 20 de juliol, pel qual s'adopten mesures extraordinàries de limitació a la densitat ramadera.   1. **L’impacte sobre les mesures d’intervenció administrativa i des de la perspectiva de la reducció de càrregues administratives per als ciutadans i per a les empreses.**   La revisió de les zones vulnerables, que s’efectua mitjançant aquesta iniciativa reglamentària, va adreçada a la pròpia administració que és la responsable de l’elaboració dels programes d’actuació i dels programes de mostreig i seguiment de la qualitat de l’aigua establerts a la normativa. Així doncs, les disposicions de la proposta normativa, pel que fa a la revisió i designació de noves zones vulnerables, no té impacte en el sentit que no crea cap càrrega administrativa per als ciutadans i empreses. La resta de les opcions plantejades tampoc tenen impacte.  Pel que fa a les mesures del programa d’actuació, les càrregues que s’hagin pogut generar han estat avaluades en el procediment de l’elaboració del Decret 153/2019 o ho seran en la normativa que el substitueixi.  .   1. **Altres impactes econòmics, socials o ambientals rellevants**   **d.1 Impactes econòmics**  Cap de les alternatives examinades no són susceptibles de generar un impacte econòmic directe identificable, ja que la norma s’adreça a l’Administració, sense que, tal com s’ha analitzat, suposi, per si mateixa, un impacte pressupostari.  **b.2 Impactes socials**  Pel que fa als impactes socials de les opcions plantejades, sí que s’aprecia que l’opció de “no fer res” o d’implementar mesures de caràcter no normatiu pot generar un impacte social negatiu. L’opció no fer res comporta deixar desprotegides unes aigües afectades per la contaminació per nitrats d’origen a agrari o que s’hi poden veure afectades si no s’actua i, a més, suposaria incórrer en responsabilitat per incompliment de les disposicions comunitàries, tal i com s’ha assenyalat en l’apartat 1. L’adopció d’una solució no normativa generaria una inseguretat jurídica no desitjable i, a més, aquest tipus d’opcions no normatives ja va ser descartada pel Tribunal Suprem.  L’opció escollida socialment és la millor perquè dona compliment als mandats normatius i s’ajusta al pronunciament del Tribunal Suprem. A més, com tota mesura que va adreçada a protegir la qualitat de l’aigua repercuteix en darrera instancia en benefici de la salut de les persones    **d.3 Impactes ambientals**  Ambientalment l’opció no fer res te un impacte negatiu ja que comporta deixar desprotegides unes aigües afectades per aquest tipus de contaminació o que s’hi poden veure afectades si no s’actua. Les altres dues opcions tenen un efecte positiu des del punt de vista ambiental, atès que la revisió i l’ampliació de les zones vulnerables comporta l’aplicació de mesures del programa d’actuació que van adreçades a protegir les aigües front la contaminació per nitrats d’origen agrari, contribuint, d’aquesta manera, a l’assoliment del bon estat de les masses d’aigua, la qual cosa repercuteix en favor dels ulteriors usos de l’aigua i de la salut de les persones. |